P R E D K L A D A C I A   S P R Á V A 

    Slovenský pozemkový fond hospodári podľa príslušných ustanovení zákona číslo 330/1991 Zb. o pozemkových  úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, zákona číslo 523/2004 Z. z. o rozpočtových pravidlách verejnej správy v znení neskorších predpisov a ŠTATÚTU fondu schváleného vládou SR.
    V súlade s príslušnými ustanoveniami citovaných predpisov sa 

„Účtovná závierka Slovenského pozemkového fondu ku dňu 31. 12. 2005 a rozdelenie výsledku hospodárenia za rok 2005“

zaraďuje do schvaľovacieho konania v chronologickom poradí: orgány fondu – porada vedenia ministra pôdohospodárstva – Výbor NR SR pre pôdohospodárstvo a vláda SR, ktorá predložený materiál po prerokovaní aj schvaľuje.

    Materiál bol prerokovaný na zasadnutí správnej rady dňa 02. 03. 2006 a dozornej rady fondu dňa               15. 03. 2006 s odporučením jeho zaradenia do schvaľovacieho konania podľa citovaných predpisov.

    Na základe uznesenia porady vedenia Ministerstva pôdohospodárstva SR zo dňa 30. 03. 2006 bola Účtovná závierka Slovenského pozemkového fondu ku dňu 31. 12. 2005 a rozdelenie výsledku hospodárenia za rok 2005 opätovne prerokovaná na zasadnutí Správnej rady SPF dňa 06. 04. 2006               s tým, že správna rada zrušila svoje pôvodné uznesenie zo dňa 02. 03. 2006 dotýkajúce sa navrhnutého rozdelenia hospodárskeho výsledku za rok 2005 a na požiadanie MP SR schválila nový návrh rozdelenia hospodárskeho výsledku za rok 2005 nasledovne:

•	objem 200 000 000 Sk vyčleniť pre rozpočtovú kapitolu MP SR s účelovým určením na podporu podnikania v poľnohospodárstve
•	zostávajúci objem 162 068 292 Sk zúčtovať v prospech rezervného fondu Slovenského pozemkového fondu v zmysle ustanovení § 34a zákona číslo 330/1991 Zb. v znení neskorších predpisov,

ktorý po uvedenej úprave vstupuje do schvaľovacieho konania. Takto upravený materiál bol opätovne prerokovaný na zasadnutí dozornej rady fondu dňa 11. 04. 2006. Zároveň bol predložený na rokovanie Výboru NR SR pre pôdohospodárstvo dňa 11. 04. 2006. 
    Medzirezortné pripomienkové konanie prebehlo elektronicky prostredníctvom internetu v dňoch                  11. 04. 2006 až 26. 04. 2006. Ministerstvo financií popri elektronickej forme bolo oslovené aj písomnou formou listom MP SR číslo 1810 – 1811/2006-100 zo dňa 11. 04. 2006.
    Oslovených bolo 14 povinne pripomienkujúcich ústredných orgánov štátnej správy vrátane Kancelárie podpredsedu vlády SR pre európsku integráciu, ľudské práva a menšiny. V stanovenom termíne zaslalo svoje písomné stanoviská spolu 13 subjektov, z toho 12 subjektov bolo bez pripomienok, 1 subjekt – Ministerstvo hospodárstva SR nezaslalo stanovisko a 1 subjekt – Ministerstvo financií  SR svojim listom číslo MF/15436/2006-412 zo dňa 24. 04. 2006 zaslalo písomné stanovisko, v ktorom sa vyjadrilo nasledovne:   
   K návrhu rozpočtu SPF na roky 2007 až 2009 nemá zásadné pripomienky. K účtovnej závierke Slovenského pozemkového fondu ku dňu 31. 12. 2005 a rozdeleniu výsledku hospodárenia za rok 2005 vyslovilo zásadnú pripomienku, že nesúhlasí s prevodom nenávratného finančného príspevku z rozdelenia hospodárskeho výsledku SPF za rok 2005 pre rozpočtovú kapitolu Ministerstva pôdohospodárstva SR, s účelovým určením na podporu podnikania v poľnohospodárstve v celkovom finančnom objeme 200 mil. Sk.  
  Počas rozporového konania, ktoré sa uskutočnilo osobným rokovaním štatutárnych zástupcov MP SR a MF SR dňa 25.5.2006 došlo k nasledovnej dohode:

-	MF SR súhlasí s prevodom nenávratného finančného príspevku v objeme 150 mil. Sk z rozdelenia hospodárskeho výsledku za rok 2005 na osobitný účet MP SR s účelovým použitím na riešenie náhrad škôd spôsobených povodňami a podmáčaním v poľnohospodárstve. Tieto finančné prostriedky ministerstvo použije v súlade s príslušnými ustanoveniami zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.
-	Druhá časť hospodárskeho výsledku SPF vo finančnom objeme 212 068 292 Sk sa zúčtuje podľa príslušných ustanovení zákona č. 330/1991 Zb. v znení neskorších predpisov v prospech rezervného fondu SPF.

V zmysle záverov uvedeného rozporového konania sa upravuje návrh uznesenia vlády SR.

      Na základe uvedených skutočností možno konštatovať, že na rokovanie vlády SR za účelom schválenia sa predkladá bez rozporov:

1.	Návrh rozpočtu Slovenského pozemkového fondu na roky 2007 až 2009 
2.	Účtovná závierka Slovenského pozemkového fondu ku dňu 31. 12. 2005 a rozdelenie výsledku hospodárenia za rok 2005 

    Súhrnne možno konštatovať, že predložený materiál nemá finančný dosah na štátny rozpočet, ani ekonomický dosah na obyvateľov, hospodárenie podnikateľskej sféry a iných právnických osôb a nevyčísľuje ani environmentálny vplyv na životné prostredie a rovnako nemá vplyv ani na zamestnanosť.